CELEX: 52017PC0421
Language: sl
Date: 2017-08-09
Title: Predlog IZVEDBENI SKLEP SVETA o spremembi Izvedbenega sklepa 2014/797/EU o dovoljenju Republiki Estoniji, da uporabi ukrep, ki odstopa od točke (a) člena 26(1) ter členov 168 in 168a Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 9.8.2017
            COM(2017) 421 final
            2017/0188(NLE)
            Predlog
            IZVEDBENI SKLEP SVETA
            o spremembi Izvedbenega sklepa 2014/797/EU o dovoljenju Republiki Estoniji, da uporabi ukrep, ki odstopa od točke (a) člena 26(1) ter členov 168 in 168a Direktive 2006/112/ES o skupnem sistemu davka na dodano vrednost 
            
               
         
         
            
               OBRAZLOŽITVENI MEMORANDUM
            
            
               V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.
            
            
               Z dopisom, ki ga je Komisija evidentirala 18. aprila 2017, je Estonija zaprosila za podaljšanje odstopanja od člena 168 direktive o DDV, in sicer da se ohrani omejitev pravice do odbitka vstopnega DDV na izdatke, povezane z osebnimi avtomobili V skladu s členom 395(2) direktive o DDV je Komisija z dopisom z dne 14. junija 2017 o prošnji Estonije obvestila druge države članice. Z dopisom z dne 15. junija 2017 je Komisija Estonijo uradno obvestila, da ima vse informacije, za katere meni, da so potrebne za presojo prošnje.
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Člena 168 in 168a direktive o DDV določata, da ima davčni zavezanec pravico do odbitka DDV, obračunanega pri nakupih, opravljenih za namene obdavčenih transakcij. Člen 26(1)(a) iste direktive zahteva, da se uporaba blaga, ki je del poslovnih sredstev podjetja, za zasebno rabo šteje kot opravljanje storitev za plačilo, če je bilo blago upravičeno do odbitka DDV. Ta sistem omogoča izterjavo prvotno odbitega DDV v zvezi z zasebno rabo. 
            
            
               Pri uporabi tega sistema se pojavijo težave v primeru osebnih avtomobilov, saj je težko določiti mejo med zasebno in poslovno rabo. Kadar se vodijo evidence, sta podjetje in uprava dodatno obremenjena z vodenjem in preverjanjem teh evidenc. 
            
            
               V skladu z Izvedbenim sklepom Sveta 2014/797/EU
                  1
                je Estoniji trenutno dovoljeno, da pravico do odbitka DDV, ki se plača na nakup, lizing, nakup znotraj Skupnosti in uvoz določenih osebnih avtomobilov in na z njimi povezane izdatke, omeji na 50 %. Navedeni sklep preneha veljati 31. decembra 2017.
            
            
               Estonija je zaprosila za podaljšanje dovoljenja, da omeji začetni odbitek na določen odstotek in tako razbremeni podjetja vodenja računovodskih evidenc za davek na zasebno rabo. Estonija je Komisijo obvestila, da so razlogi za podaljšanje ukrepa večinoma isti, kot so bili opisani v prejšnji prošnji. Prošnja za odstopanje je nadaljevanje ureditve, ki jo določa prej navedeni sklep Sveta. V skladu s členom 6 Sklepa Sveta 2014/797/EU je Estonija predložila tudi poročilo, iz katerega je razvidno, da so od začetka izvajanja odstopanja podjetja navedla, da se približno 66 % avtomobilov v njihovi lasti deloma uporablja za poslovne namene, kar potrjuje, da je odstopanje upravičeno. 
            
            
               Ukrep se bo uporabljal za vse osebne avtomobile, ki imajo poleg sedeža za voznika še največ osem sedežev in katerih teža ne presega 3 500 kilogramov ter se ne uporabljajo izključno za poslovne namene. Osebna vozila, ki se uporabljajo za nekatere posebne dejavnosti, pa bi bila izključena iz omejitve pravice do odbitka in bi se obravnavala v skladu z običajnimi pravili. Sem spadajo avtomobili, kupljeni z namenom nadaljnje prodaje, najema ali lizinga, avtomobili, ki se uporabljajo za prevoz potnikov (npr. taksiji), in avtomobili, ki se uporabljajo za učne ure vožnje. 
            
            
               Omejitev pravice do odbitka bi se morala uporabljati za DDV, ki se plača na nakup, lizing, nakup znotraj Skupnosti in uvoz določenih osebnih avtomobilov in na z njimi povezane izdatke. 
            
            
               Po mnenju Estonije bi morala omejitev odbitka znašati 50 %. Ocenjeni delež službenih avtomobilov v Estoniji, ki se uporabljajo za zasebno rabo, je približno 60 %. Ker ta podatek temelji na posrednih dokazih in predpostavkah, je mogoče, da je bil ocenjen previsoko, zato se zdi omejitev odbitka vstopnega DDV na 50 % najprimernejša. 
            
            
               Obdobje odstopanja bi moralo biti omejeno na 31. december 2020, da bi se lahko ocenilo, ali omejitev v višini 50 % še vedno pravilno odraža splošno razdelitev med poslovno in zasebno rabo. Vsaki prošnji za podaljšanje bi bilo treba priložiti poročilo, ki vsebuje pregled uporabljenega odstotka, oboje pa bi bilo treba Komisiji poslati do 31. marca 2020. 
            
            
               •Skladnost z veljavnimi predpisi s področja zadevne politike
            
            
               Podobna odstopanja v zvezi s pravico do odbitka so bila odobrena drugim državam članicam. 
            
            
               Člen 176 direktive o DDV določa, da Svet odloči, za katere izdatke ni dana pravica do odbitka DDV. Do takrat lahko države članice ohranijo izključitve, veljavne 1. januarja 1979. Zato veliko določb, ki omejujejo pravico do odbitka v zvezi z osebnimi avtomobili, „miruje“. 
            
            
               
                  Ne glede na prejšnje pobude za določitev pravil o kategorijah izdatkov, za katere se lahko omeji pravica do odbitka
                     2
                  , je tako odstopanje primerno, dokler ta pravila niso usklajena na ravni EU. 
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
         
         
            
               Člen 395 direktive o DDV. 
            
            
               •Subsidiarnost (za neizključno pristojnost) 
            
            
               
                  Predlog je, glede na določbo v direktivi o DDV, na kateri temelji, v izključni pristojnosti Evropske unije. Načelo subsidiarnosti se zato ne uporablja.
               
            
            
               •Sorazmernost
            
            
               Ta sklep se nanaša na dovoljenje, izdano državi članici na njeno prošnjo, in ne pomeni nobene obveznosti.
            
            
               
                  Zaradi omejenega področja uporabe odstopanja je posebni ukrep sorazmeren z želenim ciljem, tj. preprečevanje nekaterih vrst davčnih utaj ali izogibanja davkom. Zlasti glede na možnost, da podjetja navajajo nižje obveznosti plačila od dejanskih, in glede na težavno preverjanje kilometrine s strani davčnih organov bi 50-odstotna omejitev poenostavila pobiranje DDV v določenem sektorju.
               
            
            
               •Izbira instrumenta
            
            
               
                  Predlagani instrument: izvedbeni sklep Sveta.
               
               
                  V skladu s členom 395 Direktive Sveta 2006/112/ES lahko samo Svet na predlog Komisije soglasno odobri odstopanje od skupnih predpisov o DDV. Izvedbeni sklep Sveta je najustreznejši instrument, saj se lahko naslovi na posamezno državo članico.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA 
            
            
               •Posvetovanja z zainteresiranimi stranmi
            
            
               
                  Ta predlog temelji na prošnji Estonije in zadeva le to državo članico. 
               
            
            
               •Zbiranje in uporaba strokovnih mnenj
            
            
               
                  Strokovno mnenje ni bilo potrebno. 
               
            
            
               •Ocena učinka
            
            
               
                  Namen predloga je boj proti utajam DDV in poenostavitev postopka za obračunavanje davka, zato ima potencialno pozitiven učinek tako za podjetja kot za uprave. Rešitev, ki jo je Estonija opredelila kot ustrezen ukrep, je primerljiva z drugimi prejšnjimi in sedanjimi odstopanji.
               
            
            
               4.PRORAČUNSKE POSLEDICE
            
            
               
                  Predlog nima nobenih negativnih posledic za proračun EU.
               
            
            
               5.DRUGI ELEMENTI
            
            
               
                  Predlog vključuje samoderogacijsko klavzulo, tj. samodejni rok prenehanja veljavnosti, ki je določen na 31. december 2020.
               
            
         
         
            
               
                  Če bi Estonija želela dodatno podaljšanje ukrepa odstopanja po letu 2020, bi morala najpozneje do 31. marca 2020 Komisiji predložiti poročilo s pregledom odstotkovne omejitve in prošnjo za podaljšanje.
               
            
            
               2017/0188 (NLE)
            
            
               Predlog
            
            
               IZVEDBENI SKLEP SVETA
            
            
               o spremembi Izvedbenega sklepa 2014/797/EU o dovoljenju Republiki Estoniji, da uporabi ukrep, ki odstopa od točke (a) člena 26(1) ter členov 168 in 168a Direktive 2006/112/ES o skupnem sistemu davka na dodano vrednost 
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  3
                in zlasti člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Člena 168 in 168a Direktive 2006/112/ES določata, da ima davčni zavezanec pravico odbiti davek na dodano vrednost (DDV), obračunan pri dobavi blaga in storitev, prejetih z namenom, da jih uporabi v svojih obdavčenih transakcijah. Točka (a) člena 26(1) navedene direktive vsebuje zahtevo, da je DDV treba obračunati, če se poslovno sredstvo uporablja za zasebno rabo davčnega zavezanca ali za zasebno rabo njegovih zaposlenih ali splošneje za druge namene kot za namene njegove dejavnosti.
            
            
               (2)Na podlagi Izvedbenega sklepa Sveta 2014/797/EU
                  4
                je Estoniji dovoljeno, da omeji pravico do odbitka DDV, ki se plača na nakup, lizing, nakup znotraj Skupnosti in uvoz določenih osebnih avtomobilov, in da davčnega zavezanca oprošča obračunavanja DDV na neposlovno rabo vozil, za katere se uporablja omejitev.
            
            
               (3)Estonija je z dopisom, ki ga je Komisija evidentirala 18. aprila 2017, zaprosila za dovoljenje, da še naprej uporablja posebne ukrepe v zvezi nakupom, lizingom, nakupom znotraj Skupnosti in uvozom določenih osebnih avtomobilov, ki odstopajo od določb Direktive 2006/112/ES, ki urejajo pravico davčnih zavezancev do odbitka DDV, plačanega na nakup blaga in storitev, ter določb, ki zahtevajo, da se na poslovna sredstva, ki se uporabljajo za neposlovne namene, obračuna davek.
            
            
               (4)V skladu s členom 395(2) Direktive 2006/112/ES je Komisija z dopisom z dne 14. junija 2017 druge države članice obvestila o prošnji Estonije. Z dopisom z dne 15. junija 2017 je Komisija Estonijo uradno obvestila, da ima vse informacije, za katere meni, da so potrebne za presojo prošnje.
            
            
               (5)V skladu s členom 6(2) Izvedbenega sklepa 2014/797/EU je Estonija Komisiji skupaj s prošnjo za podaljšanje predložila poročilo o uporabi navedenega izvedbenega sklepa, vključno s pregledom odstotkovne omejitve, ki se uporablja za pravico do odbitka. Na podlagi trenutno razpoložljivih informacij Estonija trdi, da je 50-odstotna stopnja še vedno upravičena in primerna. 
            
            
               (6)Podaljšanje teh ukrepov odstopanja bi bilo treba časovno omejiti, da se lahko ocenita njihova učinkovitost in ustrezen odstotek. Estoniji bi bilo zato treba dovoliti, da ukrep še naprej uporablja za omejeno obdobje, in sicer do 31. decembra 2020.
            
            
               (7)Če bi Estonija menila, da je potrebno podaljšanje dovoljenja po letu 2020, bi morala najpozneje do 31. marca 2020 Komisiji skupaj s prošnjo za podaljšanje predložiti poročilo s pregledom uporabljene odstotkovne omejitve.
            
            
               (8)Odstopanje bo imelo zgolj zanemarljiv učinek na skupni znesek davčnih prihodkov, zbranih na ravni končne potrošnje, in ne bo negativno vplivalo na lastna sredstva Unije iz pobranega DDV.
            
            
               (9)Izvedbeni sklep 2014/797/EU bi bilo zato treba ustrezno spremeniti –
            
            
               SPREJEL NASLEDNJI SKLEP: 
            
         
         
            
               Člen 1
            
            
               Člen 6 Izvedbenega sklepa 2014/797/EU se nadomesti z naslednjim:
            
            
            
               „Člen 6
            
            
               1. 
                     Ta sklep preneha veljati 31. decembra 2020. 
            
            
               2. 
                     Vsaka prošnja za podaljšanje dovoljenja iz tega sklepa se predloži Komisiji do 31. marca 2020, priloži pa se ji poročilo, ki vključuje pregled odstotka iz člena 1.“
            
            
            
               Člen 2
            
            
               Ta sklep se uporablja od 1. januarja 2018. 
            
            
               Člen 3
            
            
               Ta sklep je naslovljen na Republiko Estonijo.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  Izvedbeni sklep Sveta 2014/797/EU z dne 7. novembra 2014 o dovoljenju Republiki Estoniji, da uporabi ukrep, ki odstopa od točke (a) člena 26(1) ter členov 168 in 168a Direktive 2006/112/ES o skupnem sistemu davka na dodano vrednost (UL L 330, 15.11.2014, str. 48).  
               
               
                  
                     (2)
                  COM(2004) 728 final – predlog direktive Sveta o spremembi Direktive 77/388/EGS za poenostavitev obveznosti glede davka na dodano vrednost (UL C 24, 29.1.2005, str. 10), umaknjen 21. maja 2014 (UL C 153, 21.5.2014, str. 3). 
               
               
                  
                     (3)
                  UL L 347, 11.12.2006, str. 1. 
               
               
                  
                     (4)
                  Izvedbeni sklep Sveta 2014/797/EU z dne 7. novembra 2014 o dovoljenju Republiki Estoniji, da uporabi ukrep, ki odstopa od točke (a) člena 26(1) ter členov 168 in 168a Direktive 2006/112/ES o skupnem sistemu davka na dodano vrednost (UL L 330, 15.11.2014, str. 48).